Nog ’n Clifton-strand gesluitClifton, Kaapstad. (Foto: Bevan Langley) Clifton se eerste strand is Maandagaand tot verdere kennisgewing vir die publiek gesluit weens die rioolpomp in die omgewing wat onklaar geraak het. Maroela Media het vroeër berig die pomp – wat Sondag onklaar geraak het – het daartoe gelei dat afvalwater op die strand opdam. Clifton se vierde strand is toe vir strandgangers gesluit, maar later weer oopgestel. Die probleem blyk nou na Clifton se eerste strand oorgespoel het en die Stad Kaapstad het onmiddellik die aangetaste gebiede afgesper en waarskuwingsborde opgerig om die publiek in kennis te stel van die voorval. ŉ Keerwal is ook opgerig om te verhoed dat die afvalwater die see besoedel. Volgens die Stad Kaapstad het verskeie stadsdepartemente sedert Sondag onverpoos gewerk om die rioolpomp te herstel. Inwoners word gewaarsku dat dié herstelwerk ŉ geraas kan veroorsaak. Dit is nog nie duidelik wat die oorsaak van die fout by die aanleg is nie, en owerhede stel steeds ondersoek in.